Бзэхэм ятеухуауэ
Иджыблагъэ Къэбэрдей-Балъкъэр къэрал университетым и филологие институтым хыхьэ методикэ центрым тхылъыщIэ къыдигъэкIащ. Лъэпкъ куэд щыпсэу щIыналъэм къэралыбзэхэр къызэрыщагъэсэбэп щIыкIэм теухуауэ илъэс блэкIам и дыгъэгъазэм КъБКъУ-м щекIуэкIа дунейпсо щIэныгъэ-практикэ конференцым къыщаIэта IуэхугъуэхэмкIэ абы хэтахэм я Iуэху еплъыкIэхэр бзэ зэмылIэужьыгъуэхэмкIэ къыщыгъэлъэгъуа тхыгъэхэр щызэхуэхьэсащ абы.
Лъэпкъ мащIэхэм я анэдэлъхубзэр хъума зэрыхъуну Iэмалхэм топсэлъыхь ТIымыжь Хьэмыщэ, УнэлIокъуэ Вячеслав, Хъуажь Фахъри сымэ. Тыркум щыпсэухэу Тары Али-Iихьсан, Еутых Адниян, Нэзэр Хьэмит сымэ я тхыгъэхэм къыщагъэлъэгъуащ хэхэс адыгэхэм адыгэбзэр егъэщIэнымкIэ дэIэпыкъуэгъу яхуэхъу программэхэр, анэдэлъхубзэм и къулеягъыр хъумэным хуэунэтIауэ ирагъэкIуэкIа къэхутэныгъэхэр. Бзэр школхэмрэ еджапIэ нэхъыщхьэхэмрэ зэрыщрагъэджыпхъэр, иджырей технологиещIэхэм егъэджэныгъэм щаIэ мыхьэнэм, егъэджэныгъэмкIэ къэрал стандартыщIэхэм къагъэувхэр анэдэлъхубзэмрэ литературэмрэ егъэджыным къызэрыщагъэсэбэп щIыкIэхэм теухуащ анэдэлъхубзэр щIэблэм езыгъащIэ егъэджакIуэ пажэхэу, щIэныгъэрылажьэхэу Амщокъуэ Хьэсэнбий, ЛIыIэщын Людэ, Уэркъуасэ Иринэ, Ацкъан Ритэ, Къардэн Мусэдин, Тэнащ Тамарэ, ШкIахъуэ Жаннэ, Шокъум Эммэ сымэ я лэжьыгъэхэр.
Апхуэдэу тхылъым къыщыгъэлъэгъуащ егъэджакIуэ, методист, щIэныгъэлIхэу Башиевэ Светланэ, Геляев Чомай, Ксалов Арсен, Битокъу Мадинэ, Щоджэн Iэминат сымэ бзэщIэныгъэмрэ литературэмрэ ехьэлIа я гупсысэ гъэщIэгъуэнхэр къыщаIуэта тхыгъэхэр.
ПсэукIэм, экономикэм ехьэлIауэ гъащIэм щекIуэкI зэхъуэкIыныгъэхэм яжь къызыщIиху бзэхэр хъумэнымрэ егъэфIэкIуэнымрэ зи пщэ къыдэхуэ псоми щхьэпэ яхуэхъунущ зи гугъу тщIы тхылъыщIэм щызэхуэхьэса тхыгъэ гъэщIэгъуэнхэр.
КЪАРЭНАШЭ Мадинэ.
